b'\n_START_ARTICLE_\nJo\xc5\xbeef Borovnjak\n_START_SECTION_\n\xc5\xbdivljenje\n_START_PARAGRAPH_\nNjegova star\xc5\xa1a sta bila gostilni\xc4\x8dar \xc5\xa0tevan Borovnjak in Katarina Gombo\xc5\xa1i (Gombo\xc5\xa1y), ki je bila plemi\xc5\xa1kega rodu. Dru\xc5\xbeina Borovnjak je bila najprej evangeli\xc4\x8danska. Jo\xc5\xbeefov o\xc4\x8de je prestopil med katolike._NEWLINE_Borovnjak je najprej obiskoval osnovno \xc5\xa1olo v Ivanovcih, nato na Ti\xc5\xa1ini. Da bi se nau\xc4\x8dil mad\xc5\xbearsko, so ga poslali v Dobrovnik. Iz Dobrovnika je pri\xc5\xa1el v K\xc5\x91szeg, kjer je dokon\xc4\x8dal \xc5\xa1est razredov gimnazije. Nato je \xc5\xa1tudiral bogoslovje v Sombotelu, kjer je leta 1851 prejel sveto ma\xc5\xa1ni\xc5\xa1ko posve\xc4\x8denje. Novo ma\xc5\xa1o je imel v Ivanovcih._NEWLINE_Najprej je bil pet mesecev \xc5\xbeupnik (1851 - 1852) v \xc5\xa0tevanovcih v Slovenskem Porabju. Do leta 1854 je kaplanoval v Turni\xc5\xa1\xc4\x8du, potem dva meseca v Gornji Lendavi (pri Gradu), do leta 1857 v \xc4\x8cren\xc5\xa1ovcih in od 1858 v Murski Soboti._NEWLINE_10. junija 1858 je postal \xc5\xbeupnik na Cankovi. Od leta 1872 do leta 1876 je pastirjeval v Gradu._NEWLINE__NEWLINE_Leta 1862 je izdal M\xc3\xa1li politicsni vodnik. V njem je analiziral mad\xc5\xbearsko-slovenske razmere. Pisal je molitvenike in verska dela. Na novo je izdal Evangelium, ki ga je Miklo\xc5\xa1 K\xc3\xbczmi\xc4\x8d prevedel leta 1780. Naro\xc4\x8den je bil na mariborske in ljubljanske \xc4\x8dasnike._NEWLINE_Od leta 1876 je bil znova \xc5\xbeupnik na Cankovi. Borovnjak je dejavno varoval in podpiral dialekte, prekmur\xc5\xa1\xc4\x8dino in narodno zavest.'